Rapport mill-Kummissjoni lill-Kunsill u lill-Parlament Ewropew - Rapport Annwali 2008 dwar il-Politiki tal-Komunità Ewropea dwar l-Assistenza għall-Iżvilupp u l-Affarijiet Esterni u l-Implimentazzjoni tagħhom fl-2007 {SEK(2008)2062} /* KUMM/2008/0379 finali */





[pic] | KUMMISSJONI TAL-KOMUNITAJIET EWROPEJ | Brussel 23.6.2008 KUMM(2008) 379 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport Annwali 2008 dwar il-Politiki tal-Komunità Ewropea dwar l-Assistenza għall-Iżvilupp u l-Affarijiet Esterni u l-Implimentazzjoni tagħhom fl-2007 {SEK(2008)2062} (preżentata mill-Kummissjoni) RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport Annwali 2008 dwar il-Politiki tal-Komunità Ewropea dwar l-Assistenza għall-Iżvilupp u l-Affarijiet Esterni u l-Implimentazzjoni tagħhom fl-2007 L-UE qed tkompli tikkonsolida l-istatus tagħha bħala d-donatur ewlieni fid-dinja, billi tagħti 60% tat-total uffiċjali ta' l-għajnuna għall-iżvilupp.Fl-2007 il-Kummissjoni tejbet bil-ħeffa l-effettività ta' l-assistenza tagħha wara l-innovazzjonijiet kbar fil-politiki u l-proċeduri li ġew introdotti matul is-sentejn li għaddew: l-adozzjoni tal-Konsensus Ewropew dwar l-Iżvilupp f'Dicembru ta' l-2005, Konsensus Ewropew dwar l-Għajnuna Umanitarja f'Diċembru ta' l-2007, u bidla radikali ta' l-istrumenti tal-programmi ta' l-assistenza esterna. Politika Koerenti L-ewwel Rapport dwar Politika Koerenti għall-Iżvilupp (Settembru) jiffoka fuq l-interazzjonijiet u l-affarijiet kumplimentari bejn il-politika dwar l-iżvilupp u tnax-il politika oħra ta' l-UE li għandhom impatt fuq il-pajjiżi li qed jiżviluppaw. Il-kummerċ huwa meqjus bħala element ċentrali f'kull strateġija koerenti dwar l-iżvilupp. F'dak il-kuntest, l-aċċess għas-suq ta' l-UE huwa ġeneralment favorevoli għall-pajjiżi li qed jiżviluppaw. Fl-agrikoltura, sar progress importanti dwar is-sussidji fuq l-esportazzjoni, li tnaqqsu drastikament permezz tar-riformi suċċessivi fil-Politika Komuni dwar l-Agrikoltura (CAP). Ġenerazzjoni ġdida ta' ftehimiet dwar is-sajd tiffoka aktar fuq is-settur tas-sajd tal-pajjiżi msieħba. Il-migrazzjoni u r-riċerka huma meqjusa bħala oqsma ta' politika li għandhom potenzjal tremend għall-pajjiżi li qed jiżviluppaw. Dwar it-tibdil fil-klima, qed isir kull sforz biex jiġi żgurat li l-ifqar u l-iżjed pajjiżi vulnerabbli jibbenefikaw direttament mill-miżuri. L-isforzi dwar l-integrazzjoni ambjentali huma mixħuta fuq il-ħarsien ta' l-ambjent u l-ġestjoni sostenibbli tar-riżorsi naturali kemm permezz ta' azzjonijiet speċifiċi u anke bħala tema transversali, li jinkludu l-preparazzjoni tal-profili ambjentali tal-pajjiżi u l-użu ta' studju ambjentali strateġiku. L-ugwaljanza bejn is-sessi hija waħda mill-kunsiderazzjonijiet ewlenin fl-assistenza esterna. Komunikazzjoni dwar L-Ugwaljanza bejn is-Sessi u t-Tisħiħ tal-Pożizzjoni tan-Nisa fil-Koperazzjoni dwar l-Iżvilupp li ġiet adottata f'Marzu tintroduċi, għall-ewwel darba, strateġija fuq il-livell Ewropew. L-integrazzjoni tal-ġeneru qed issir aktar effettiva. Hija wkoll qed tipproponi azzjonijiet speċifiċi f'ħames oqsma u tiddeskrivi l-metodi varji dwar kif tiġi promossa l-ugwaljanza bejn is-sessi permezz ta' metodi ġodda ta' kif titwassal l-għajnuna. Is-segwitu ta' dan se jkun żgurat permezz ta' pjan ta' azzjoni. Aktar minn hekk, f'konformità mal-Konsensus Ewropew, l-azzjonijiet dwar l-assistenza esterna għandhom jikkunsidraw id-drittijiet tat-tfal. Dan l-approċċ beda jagħti l-frott. Bosta dokumenti dwar l-istrateġija tal-pajjiżi li ġew adottati fl-2007 juru inklużjoni reali tad-drittijiet tat-tfal dwar kif jiġu indirizzati l-attivitajiet u l-popolazzjonijiet destinatarji. Il-Kummissjoni u l-UNICEF ingħaqdu sabiex iħejju għodda biex tindirizza u tintegra d-drittijiet tat-tfal fil-koperazzjoni Ewropea dwar l-iżvilupp u r-relazzjonijiet esterni. Komunikazzjoni tal-Kummissjoni dwar Aġenda Ewropea għall-Kultura f'dinja li qed tiġi globalizzata ġiet adottata f'Mejju. Din tissottolinea r-rwol tal-kultura fl-Ewropa u fir-relazzjonijiet esterni ta' l-UE u tipproponi objettivi għal aġenda ġdida komuni ta' l-UE dwar il-kultura. Naħdmu flimkien Fit-tweġiba għas-sejħa għal iżjed kordinazzjoni u armonizzazzjoni fost id-donaturi ta' l-UE, kodiċi ta' kondotta ġdid għat-tqassim tax-xogħol bejn il-Kummissjoni u l-Istati Membri jintroduċi prinċipji speċifiċi biex jgħin fid-deċiżjonijiet dwar l-aħjar użu tal-kapaċitajiet u r-riżorsi kollettivi ta' l-UE fl-appoġġ tagħha lill-pajjiżi msieħba. Dawn l-innovazzjonijiet huma żvilupp ewlieni fl-implimentazzjoni tad-Dikjarazzjoni ta' Pariġi dwar l-Effettività ta' l-Għajnuna u żvilupp ewlieni wkoll fl-implimentazzjoni tal-wegħda ta' l-UE li twassal "aktar għajnuna f'iqsar żmien". Diġà qed issir implimentazzjoni permezz ta' konsultazzjonijiet fil-livelli ta' fuq il-post bejn Delegazzjonijiet tal-Kummissjoni, Stati Membri, pajjiżi msieħba u donaturi oħra. Il-kofinanzjament ma' l-Istati Membri issa huwa possibbli, b'mod speċifiku fil-ġestjoni tal-fondi u fil-koperazzjoni delegata. Aktar minn hekk, il-Kummissjoni qed tħejji Kompendju dwar l-Aħjar Prattika fit-Tqassim tax-Xogħol . Dan se jinkludi studji speċifiċi ta' l-aħjar prattiki u jidentifika dak li jxekkel u dak li jiffaċilita t-tqassim tax-xogħol, u jipprova jiżviluppa indikaturi. Studju dwar il-kofinanzjament ta' l-UE jipprovdi informazzjoni dwar "min qed jagħmel xiex ma' min u kif", jidentifika lezzjonijiet ewlenin li ttieħdu minn esperjenzi ta' finanzjament bilaterali, tal-KE u dawk deċentralizzati; filwaqt li jiddetermina azzjonijiet futuri possibbli għall-iżvilupp ta' strateġija komprensiva ta' l-UE dwar il-kofinanzjament. Ir-relazzjonijiet bejn in-Nazzjonijiet Uniti u l-UE illum ikopru virtwalment l-oqsma kollha ta' l-azzjonijiet esterni ta' l-UE u jkopru l-firxa kollha tal-Karta tan-NU. L-2007 immarkat il-punt tan-nofs sa l-iskadenza ta' l-2015 għall-Għanijiet tal-Millenju dwar l-Iżvilupp (MDGs). Is-Segretarju Ġenerali tan-NU nieda l-Grupp tat-Tmexxija ta' l-MDG Afrika biex ifassal strateġiji u jħejji azzjonijiet sabiex iġib partikolarment lill-parti ta' l-Afrika 'l isfel mis-Sahara, lura fit-triq biex tkun tista' tilħaq l-MDGs. Il-President Barroso huwa membru ta' dan il-Grupp fejn il-Kummissjoni qiegħda attivament taqsam l-esperjenzi u l-opinjonijiet tagħha. Aktar minn hekk, l-2007 kienet l-ewwel sena sħiħa tal-ħidma tal-Kummissjoni l-ġdida tan-NU dwar il-Bini tal-Paċi (PBC). Flimkien ma' atturi oħrajn ta' l-UE, il-Kummissjoni ħadet sehem fix-xogħol tagħha kemm fuq kwistjonijiet speċifiċi għal pajjiżi kemm fuq dawk tematiċi. Il-PBC adottat strateġiji integrati dwar il-bini tal-paċi għall-Burundi u s-Sierra Leone u organizzat diversi dibattiti fuq kwistjonijiet tematiċi. Strateġiji Aħjar Wara l-approvazzjoni tard fl-2006 ta' firxa ssimplifikata ta' strumenti ta' finanzjament għal assistenza mill-Baġit tal-KE, kien hemm qbil fuq firxa wiesgħa ta' strateġiji tematiċi u ta' pajjiżi/reġjuni għall-perjodu 2007-3013. L-UE tagħraf il-kontribuzzjoni vitali ta' atturi li m'humiex ta' l-istat (NSA) bħala imsieħba strateġiċi fid-djalogu politiku, soċjali u ekonomiku bħala atturi ewlenin tat-twassil ta' l-għajnuna. Hija tippromwovi djalogu kostruttiv ma' kull tip ta' NSA u awtorità lokali. L-istrateġija għall-programm tematiku l-ġdid 2007-2010, l-Atturi li mhumiex ta' l-Istat u l-Awtoritajiet Lokali fl-Iżvilupp, ġiet adottata f'Ġunju wara konsultazzjoni mas-soċjetà ċivili u djalogu mal-Parlament Ewropew. L-objettiv ġenerali tagħha huwa t-tnaqqis tal-faqar fil-kuntest ta' żvilupp sostenibbli, li jinkludi sforzi biex jintlaħqu l-MDGs. L-evoluzzjoni tal-politika, f'dak li għandu x'jaqsam ma' l-approċċi tal-parteċipazzjoni, irriżultat f'bosta innovazzjonijiet importanti, li jinkludu t-trattib tal-kriterji ta' l-eliġibilità għal kull tip ta' NSA u awtorità lokali kif ukoll għall-partijiet interessati f'pajjiżi msieħba. Sabiex tiżgura l-parteċipazzjoni tal-partijiet interessati tal-pajjiżi msieħba, id-Delegazzjonijiet tal-Kummissjoni se jerfgħu responsabbiltà akbar għall-interventi fil-livell ta' pajjiż, li tinkludi t-tnedija ta' sejħiet lokali għall-proposti. Strateġija tematika għall-iżvilupp uman u soċjali, Ninvestu fin-Nies , kienet adottata f'Mejju. Misjuqa mill-ambizzjoni biex tgħin lill-pajjiżi msieħba jilħqu l-MDGs, l-istrateġija tipproponi li tappoġġja l-attivitajiet taħt erba' pilastri ewlenin: kura tas-saħħa tajba għal kulħadd, edukazzjoni, tagħrif u ħiliet, ugwaljanza bejn is-sessi, u aspetti oħra ta' żvilupp uman u soċjali b'baġit globali ta' €1.06 biljun għall-2007-2013. Il-Kummissjoni kellha rwol dejjem aktar ċentrali u influwenti internazzjonalment fl-edukazzjoni u s-saħħa, f'ħidma ma' l-Istati Membri u donaturi u partijiet interessati oħra. Hija organizzat avveniment ta' livell għoli dwar l-edukazzjoni Inżommu l-Wegħdi Tagħna dwar l-Edukazzjoni f'Mejju mal-Bank Dinji u mal-Gvern tar-Renju Unit sabiex jiġi mobilizzat l-impenn politiku. Bħal fis-snin li għaddew, il-Kummissjoni kellha rwol ewlieni fil-Fond Globali fil-ġlieda kontra l-HIV/AIDS, it-Tuberkolożi u l-Malarja, bil-kontribuzzjoni ta' €100 miljun fl-2007. L-istrateġija tematika għall-ambjent u l-ġestjoni sostenibbli tar-riżorsi naturali (ENRTP) tintegra l-ħarsien ambjentali fi żvilupp u politiki esterni oħrajn. Hija tgħin ukoll il-promozzjoni tal-politiki tal-KE dwar l-ambjent u l-enerġija fil-pajjiżi barranin. L-istrateġija tindirizza sfidi li jaffettwaw profondament il-ħajja tal-foqra, b'mod partikolari l-ekosistemi li qed jiddegradaw, it-tibdil fil-klima, governanza ambjentali globali fqira u aċċess (u sigurtà) inadegwat għall-forniment ta' l-enerġija. Hija kkaratterizzata minn flessibbiltà fl-għażla ta' l-imsieħba implimentattivi u tinkludi żewġ inizjattivi ġodda, l-Alleanza Globali għat-Tibdil fil-Klima u l-Fond għall-Effiċjenza ta' l-Enerġija Globali u għall-Enerġija li Tiġġedded. L-impatti tat-tibdil fil-klima huma realtà, se jiżdiedu aktar ma jgħaddi ż-żmien, u jistgħu jdagħjfu l-isforzi għall-iżvilupp. Għalhekk l-adattazzjoni għat-tibdil fil-klima hija meħtieġa għall-iżvilupp sostenibbli (ara l-artiklu ta' l-isfond għad-dettalji). It-tnedija ta' l-Istrument għall-Istabbiltà (IfS) saħħaħ il-kapaċità ta' rispons tal-Kummissjoni għall-kriżijiet b'mod konsiderevoli, u addizzjonalment introduċa allokazzjoni għat-tħejjija għall-kriżijiet u ħoloq il-possibbiltà li jiġu indirizzati theddidiet ta' sigurtà trans-reġjonali fit-tul. L-istrument il-ġdid jirrappreżenta żieda konsiderevoli fl-allokazzjonijiet finanzjarji (medja ta' €200 miljun kull sena matul il-perjodu 2007-2013) u fit-tul tal-programmi. L-Istrument Ewropew għad-Demokrazija u d-Drittijiet tal-Bniedem (EIDHR) jikkumplimenta u jsaħħaħ l-azzjoni dwar id-drittijiet tal-bniedem u d-demokrazija taħt strumenti oħra (€1.104 biljun 2007-2013). Huwa jitratta fuq quddiemnett kwistjonijiet dwar id-drittijiet tal-bniedem, b'referenza partikolari għad-difensuri tad-drittijiet tal-bniedem, tortura u trattament ħażin, u r-riforma demokratika u d-drittijiet tal-bniedem fil-livell lokali. Għall-2007-2010, l-EIDHR għandu l-għan li jsaħħaħ ir-rispett lejn id-drittijiet tal-bniedem fil-pajjiżi u r-reġjuni fejn qegħdin l-aktar fil-periklu; li jsaħħaħ ir-rwol tas-soċjetà ċivili; li jappoġġja azzjonijiet f'oqsma koperti mil-Linji Gwida ta' l-UE (eż. l-piena tal-mewt, it-tfal u l-kunflitt bl-armi); li jsaħħaħ l-oqsfa internazzjonali u reġjonali għall-ħarsien tad-drittijiet tal-biedem, il-ġustizzja, l-istat ta’ dritt u l-promozzjoni tad-demokrazija; u fl-istess waqt isaħħaħ l-affidabilità u t-trasparenza tal-proċess elettorali. Fl-2007 l-UE implimentat b'suċċess għaxar missjonijiet ta' osservazzjoni ta' elezzjonijiet b'total ta' 800 osservatur skjerati fil-post. Dawn il-missjonijiet kellhom rwol ewlieni li jipprovdu assistenza fil-proċess elettorali, partikolarment f'pajjiżi fejn l-elezzjoni kienet kontroversjali (eż, in-Niġerja u l-Kenja). Induru fuq il-programmi ġeografiċi, din kienet l-ewwel sena ta' l-implimetazzjoni ta' assistenza lill-ġirien ta' l-UE fil-lvant u n-nofsinhar permezz ta' l-Istrument Ewropew tal-Viċinat u Sħubija (ENPI). Dan jipprovdi l-qafas għall-assistenza tal-KE fl-appoġġ għar-relazzjonijiet ma' 17-il pajjiż u għall-programmi ta' koperazzjoni trans-konfinali fuq il-fruntiera esterna ta' l-UE. L-introduzzjoni ta' strument uniku misjuq minn politika, ġestit fuq bażi ta' prinċipji uniformi għall-pajjiżi kollha u mogħni b'riżorsi miżjuda, ippermetta politika aktar ambizzjuza u koerenti fil-konfront tal-ġirien ta' l-UE. Il-baġit ta' l-ENPI għall-2007-2013 huwa ta' €12-il biljun - żieda ta' 32% f'termini reali fuq il-baġit preċedenti. Id-dokumenti kollha dwar l-istrateġija tal-pajjiżi għall-2007-2013 kif ukoll id-dokumenti ta' l-istrateġija dwar il-koperazzjoni reġjonali, inter-reġjonali u trans-konfinali, kienu adottati f'Marzu. Sabiex tissaħħaħ l-effettività ta' l-ENPI, il-Kummissjoni stabbiliet mekkaniżmi addizzjoni ta' finanzjament. Faċilità ta' Governanza tipprovdi appoġġ addizzjonali lill-pajjiżi li jkunu qed jagħmlu progress partikolari fl-implimentazzjoni tar-riformi. Faċilità ta' l-Investiment tal-Viċinat tiġbor u talloka riżorsi biex tagħti imbuttatura lill-investiment fil-pajjiżi imsieħba mill-istituzzjonijiet Ewropej ta' l-iżvilupp u l-finanzi. Il-koperazzjoni ma' l-Asja, l-Amerika Latina u l-Afrika t'Isfel hija ffinanzjata permezz ta' l-Istrument għall-Koperazzjoni dwar l-Iżvilupp (DCI) (ammont totali: €16.897 biljun għall-perjodu 2007-2013). Din l-assistenza għandha tappoġġja l-eliminazzjoni tal-faqar u l-kisba ta' l-MDGs. Għall-Asja, il-Kummissjoni adottat 18-il strateġija individwali tal-pajjiżi u strateġija reġjonali għall-perjodu 2007-2013 b'baġit globali ta' madwar €5.2 biljun, u l-implimentazzjoni bdiet diġà. Għalkemm matul is-sena l-Asja għamlet progress lejn il-kisba tal-MDGs, il-faqar jibqa' sfida sinjifikanti, għax ir-reġjun għadu l-post ta' żewġ terzi tan-nies foqra fuq din il-pjaneta. Madankollu, fl-2007 l-Asja qabżet lin-NAFTA biex saret is-sieħeb kummerċjali ewlieni ta' l-UE, responsabbli għal terz ta' l-influssi kummerċjali totali ta' l-Ewropa. Aktar minn hekk, l-investiment dirett ta' l-Ewropa fl-Asja jammonta għal terz ta' l-investiment Ewropew f'pajjiżi barranin, u dan qed jiżdied. Għalhekk l-UE qiegħda tiffinanzja dejjem iżjed programmi għal uħud mill-pajjiżi Ażjatiċi permezz tal-Istrument dwar il-Koperazzjoni Industrijali, li flimkien ma' l-imsieħba tradizzjonali żviluppati (eż, il-Ġappun), illum jinkludi ħames pajjiżi u territorji oħra fir-reġjun. L-istrateġija 2007-21013 tal-Kummissjoni għall-Asja Ċentrali, adottata f'April, tipprevedi l-irduppjar ta' l-allokazzjonijiet baġetarji għal €750 miljun. Tmenin fil-mija ta' l-assistenza tal-KE tmur lejn koperazzjoni bilaterali, meta wieħed iqis ukoll l-aġenda tal-politiki tal-pajjizi ta' l-Asja Ċentrali u r-realtajiet politiċi u soċjali tagħhom, bl-għan li jintlaħqu l-MDGs. Għoxrin fil-mija jmorru lejn l-isfidi reġjonali, bħall-ġestjoni ta' l-ambjent u l-ilma, it-trasport u l-enerġija, il-ġestjoni tal-fruntieri, u l-ġlieda kontra t-traffikar tad-droga. Il-livellar tal-prijoritajiet f'dawn is-setturi ma' l-istrateġija reġjonali ta' l-ENPI tagħmilha possibbli għall-imsieħba mill-Asja Ċentrali biex jipparteċipaw fil-proġetti reġjonali ta' l-ENPI. Fir-rigward ta' l-Amerika Latina, l-objettivi prinċipali jinkludu l-appoġġ lill-koeżjoni soċjali u l-integrazzjoni reġjonali, it-tisħiħ ta' governanza tajba u l-istituzzjonijiet pubbliċi, żona komuni bejn l-UE u l-Amerika Latina dwar l-edukazzjoni għola, u l-promozzjoni ta' l-iżvilupp sostenibbli. Fi ħdan dan il-qafas, ġew stabbiliti bosta prijoritajiet strateġiċi, li jinkludu ż-żamma tal-livell għoli tad-djalogu politiku, kemm fil-livell reġjonali u kemm f'dawk sotto-reġjonali. Għall-Amerika Latina, ġew adottati 21 dokument ta' strateġija għall-qafas ta' żmien bejn l-2007 u l-2013. L-għajnuna li tmur direttament għas-setturi tas-saħħa bażika u l-edukazzjoni[1] laħqet madwar 17%[2] ta' l-impenji totali taħt il-programmi ġeografiċi tad-DCI (l-Asja, l-Amerika Latina u l-Afrika t'Isfel), anke jekk ma jiġix inkluż l-appoġġ baġetarju ġenerali bil-kondizzjonalità marbuta ma' dawn is-setturi. Il-Kummissjoni għalhekk hija fit-triq it-tajba biex sa l-2009, tilħaq l-għan ta' l-20% maqbul ma' l-adozzjoni tar-regolament tad-DCI għall-assistenza lil dawn is-setturi taħt il-programmi tad-DCI tal-pajjiżi. Għal uħud mill-pajjiżi ewlenin, is-sitwazzjoni għadha ma tippermettix għal tħejjija ta' strateġija. Il-Kummissjoni appoġġjat ir-rikostruzzjoni fl-Iraq mill-2003, b'konċentrazzjoni fuq il-ġlieda kontra l-faqar billi ttaffi d-diffikultajiet li jiltaqa' magħhom il-poplu Iraqqin. Il-programm ikopri l-oqsma kollha ta' attività, mis-servizzi bażiċi għal appoġġ tal-proċess politiku, b'enfasi speċjali fuq l-elezzjonijiet. Sa issa, il-biċċa l-kbira ta' l-għajnuna tal-KE għaddiet mill-Faċilità tal-Fond Internazzjonali għar-Rikostruzzjoni ta' l-Iraq. Dan l-approċċ multilaterali iffaċilita l-mobilizzazzjoni ta' l-appoġġ tal-KE f'kundizzjonijiet li joffru sfida fejn l-azzjonijiet diretti tal-Kummissjoni ma jkunux vijabbli. Saru wkoll sforzi biex jiġu mnedija azzjonijiet bilaterali ma' l-Iraq bħall-proviżjoni ta' l-osservazzjoni elettorali, appoġġ lill-organizzazzjonijiet tas-soċjetà ċivili fil-qasam tad-drittijiet tal-bniedem u l-assistenza teknika lill-gvern. Il-Kummissjoni tibqa' l-akbar donatur lill-Palestinjani b'donazzjoni bla preċedent ta' €550 miljun. F'Ġunju l-UE reġgħet bdiet relazzjonijiet normali ma' l-Awtorità Palestinjana, inkluża l-assistenza finanzjarja. Il-Mekkaniżmu Internazzjonali Temporanju baqa' jipprovdi assistenza vitali diretta lill-popolazzjoni. Il-Kummissjoni wkoll baqgħet tirrispondi għas-sitwazzjoni soċjo-ekonomika diffiċli f'Gaza, imma l-problemi ta' l-aċċess ixekklu l-assistenza. Wara l-adozzjoni f'Diċembru ta' l-2005 ta' l-Istraġija komuni u komprensiva ta' l-UE għall-Afrika, fl-2007 l-UE u l-Unjoni Afrikana (AU) ħadu din is-sħubija pass 'il quddiem fl-organizzazzjoni tat-tieni Summit bejn l-UE u l-Afrika li sar f'Liżbona f'Diċembru. Għal jumejn, il-mexxeja ddiskutew bosta kwistjoinijiet politiċi ewlenin, inklużi s-sigurtà, il-kummerċ, l-integrazzjoni reġjonali u t-tibdil fil-klima. Il-parteċipanti issottolineaw l-iżviluppi pożittivi fl-Afrika fis-snin reċenti - aktar tkabbir, aktar elezzjonijiet demokratiċi, aktar kunfidenza fuq ix-xena internazzjonali, u l-mod kif feġġet l-AU bħala attur internazzjonali f'saħħtu u indipendenti u sieħeb ewlieni ta' l-UE. Il-mexxeja adottaw id-dikjarazzjoni ta' Liżbona, kunsens Ewro-Afrikan fuq il-valuri, l-interessi komuni u l-objettivi strateġiċi. Id-dokumenti ta' politika ewlenin li kienu adottati kienu l-Istrateġija Konġunta ta' l-Afrika-UE u l-ewwel pjan ta' azzjoni li jkopri l-azzjonjijiet prijoritarji taħt it-tmien sħubijiet tematiċi għall-2008-2010. Fuq din il-bażi, l-UE u l-Afrika issa jibdew imexxu d-djalogu u l-koperazzjoni bejn l-UE u l-Afrika "lil hinn mill-iżvilupp" (b'ħidma aktar mill-qrib fuq kwistjonijiet bħall-kummerċ, il-paċi u s-sigurtà, u l-ambjent), "lil hinn mill-Afrika" (flimkien jindirizzaw kwistjonijiet bħar-riforma tan-NU, is-sitwazzjoni fil-Balkani, jew it-tibdil fil-klima) u "lil hinn mill-istituzzjonijiet" (rwol aktar f'saħħtu għall-atturi li m'humiex ta' l-istat). L-isfida issa hija li jinkisbu riżultati tanġibbli. L-ipprogrammar ta' koperazzjoni ma' l-Afrika t'Isfel għall-2007-2013 (€980 miljun) kien konkluż bl-adozzjoni ta' dokument ta' strateġija tal-pajjiż u programm multi-annwali indikattiv. Id-dokument ta' strateġija kien l-ewwel wieħed li ġie mħejji b'mod konġunt mill-Kummissjoni, l-Afrika t'Isfel u ħdax-il Stat Membru. Twassil Aħjar Induru għall-implimentazzjoni, il-figuri ta' l-ODA reġgħu kienu impressjonanti - €9.949 biljun f'impenji u €8.493 biljun f'pagamenti. Il-karatteristika ewlenija kienet is-suċċess fl-impenn tal-fondi kollha li kien baqa' - €3.64 biljun - fil-Fondi Ewropej ta' l-Iżvilupp preċedenti qabel ma jidħol fis-seħħ l-għaxar Fond. Ħaġa bħal din qatt ma nkisbet qabel. Il-pagamenti mill-EDF kienu ta' €2.92 biljun u kienu jkunu għola kieku kien hemm fondi disponibbli. L-assistenza esterna tal-Kummissjoni hija implimentata permezz ta' tliet modalitajiet ewlenin ta' twassil. L-għażliet jiddependu fuq analiżi konġunta tal-Kummissjoni/gvern ta' l-ambjent tal-pajjiż u s-settur. L-approċċ tal-proġett huwa użat għall-appoġġ ta' atturi li mhumiex ta' l-istat, għal programmi reġjonali, jew fejn il-kundizzjonijiet ma jippermettux l-użu ta' sistemi tal-gvern. L-approċċ settorjali huwa mmirat biex jirfed politika settorjali u qafas strateġiku ssorveljat permezz ta' kriterji u indikaturi ta' prestazzjoni. Il-KE tappoġġja wkoll għanijiet fil-livelli nazzjonali u makro li jkunu espressi f'dokumenti ta' politika u strateġija nazzjonali, permezz ta' appoġġ baġetarju ġenerali bil-fondi li jiġu trasferiti fit-teżor nazzjonali tal-pajjiż benefiċċjarju. L-approċċ settorjali u l-appoġġ baġetarju jsegwu l-orjentazzjoni tal-Konsensus Ewropew dwar l-iżvilupp bħala l-modalità ta' l-għajnuna ppreferuta. Aktar minn hekk, id-Dikjarazzjoni ta' Pariġi dwar l-Effettività ta' l-Għajuna tat momentum pożittiv lil dawn il-forom ta' twassil ta' għajnuna, li huma, min-natura tagħhom stess, allineati mas-sistemi tal-pajjiżi, jevitaw strutturi paralleli ta' implimentazzjoni, u jiffavorixxu approċċ kordinat għall-iżvilupp tal-kapaċità u l-użu ta' missjonijiet konġunti fuq il-post u analiżi kondiviża. L-introduzzjoni ta' l-Istrumenti Finanzjarji ġodda kien pass importanti fl-armonizzazzjoni ta' l-użu ta' l-appoġġ baġetarju madwar reġjuni differenti. Din is-sena, l-impenji ta' l-appoġġ baġetarju saru €1.79 biljun, jew 23% tat-total. Din hija żieda sostanzjali meta mqabbla ma' l-2006, spjegata minn żieda fl-impenji fl-Asja u r-reġjun ta' l-ENP. Għall-EDF, l-impenji għall-appoġġ baġetarju baqgħu bejn wieħed u ieħor l-istess, b'żieda fl-appoġġ baġetarju ġenerali kontrapposta minn tnaqqis fl-appoġġ baġetarju settorjali. L-MDGs huma r-riżultati ewlenin ta' l-iżvilupp li l-UE, flimkien mal-pajjiżi l-oħra kkonċernati u msieħba oħra fil-komunità ta' l-iżvilupp, trid tikseb bejn issa u l-2005. Il-Kummissjoni ħadmet ma' grupp ta' esperti li jinkludi l-Istati Membri, il-Kumitat tal-OECD dwar l-Assistenza għall-Iżvilupp, il-UNDP u l-Bank Dinji, biex tiżviluppa sett ċentrali ta' 10 indikaturi meħuda mill-MDGs. Sitta minn dawn l-indikaturi huma direttament relatati mal-benesseri tat-tfal, filwaqt li tlieta għandhom dimensjoni speċifika tal-ġeneru. Il-Kummissjoni qed tipprepara l-għodda biex tkejjel l-effetti kwantifikabbli ta' l-operazzjonijiet tagħha biex tkun tista' tirraporta dwar ir-riżultati ta' l-iżvilupp u ssaħħaħ il-kontabilità lejn il-Parlament Ewropew u l-Istati Membri. F'Settembru, il-Kummissjoni nediet il-fażi pilota ta' l-użu sistematiku ta' l-indikaturi ta' riżultati standard f'setturi speċifiċi li huma oqsma ewlenin għal progress lejn l-MDGs. L-indikaturi kwantifikabbli tal-prestazzjoni jintużaw biex titkejjel l-effettività ta' l-għajnuna esterna u biex jiġu analizzati x-xejriet fuq medda stabbilita ta' żmien. L-apoġġ dejjem jiżdied tal-KE għal statistika ta' kwalità tajba huwa strumentali biex l-indikaturi pertinenti jsiru disponibbli. Il-Kummissjoni tissorvelja l-proġetti tagħha kemm waqt kif ukoll wara l-implimentazzjoni, u għandha wkoll sistema dettaljata ta' valutazzjoni. Is-sistema ta' Monitoraġġ Immexxi mir-Riżultati tipprovdi ħarsa ġenerali dwar kif il-portafoll qed jagħmel progress lejn il-kisba tar-riżultati u hija bbażata fuq evalwazzjonijiet regolari fuq il-post ta' proġetti u programmi li jkunu għaddejja u li tlestew. Din is-sena s-sistema kopriet 148 pajjiż u 1630 operazzjoni b'valur totali ta' madwar €10 biljuni. Bejn l-2005 u l-2007 il-punteġġi stabbilizzaw. Ir-relevanza żdiedet hekk kif id-devoluzzjoni tal-ġestjoni ta' l-għajnuna rriżultat fi proġetti li jirrispondu aħjar għall-ħtiġijiet lokali. F'uħud mill-każi, madankollu, l-objettivi huma ambizzjużi żżejjed. L-identifikazzjoni u t-tfassil bir-reqqa u b'mod effettiv ta' proġett huma l-prerekwiżiti ewlenin għas-sostenibbiltà tiegħu wara li jkun intemm l-appoġġ tal-KE. Hemm korrelazzjoni għolja bejn il-pussess u l-parteċipazzjoni effettiva ta' l-imiseħba waqt il-fażi tat-tfassil. Huwa meħtieġ sforz akbar biex jiġu żviluppati strateġiji ta' tnaqqis gradwali biex tiġi mtejba s-sostenibbiltà. Il-ġestjoni tar-riskju waqt l-implimentazzjoni wkoll għandha bżonn aktar attenzjoni. Minbarra 1421 proġett fuq bażi kontinwa, 198 li tlestew kienu ssorveljati "ex-post". Il-partijiet tal-proġetti li ġew ikklassifikati bħala tajbin (ħafna) u dawk li huma meqjusa li għandhom problemi (kbar), baqgħu kostanti kemm għall-proġetti kontinwi u kemm għal dawk lesti fi ħdan kull reġjun. Madankollu, il-parti tal-proġetti li qed jaħdmu tajjeb ħafna, kif ukoll dik tal-proġetti li qed jaħdmu ħażin ħafna, qed tkun akbar meta jsiru l-miżuri ex-post. Il-proġetti tajbin għandhom it-tendenza li jaħdmu aħjar wara li tintemm l-għajnuna, filwaqt li dawk li jaħdmu ħażin, għandhom it-tendenza li jmorru lura. Għalkemm il-biċċa l-kbira tal-proġetti għandhom sistemi dettaljati ta' rappurtaġġ, huma vera l-ftit li jirreġistraw sistematikament l-esperjenzi pożittivi u negattivi sabiex jidentifikaw l-aktar lezzjonijiet xierqa li jkunu ttieħdu. Fl-aħħar, l-appogg għall-politika, il-pussess u l-vijabbiltà finanzjarja huma l-aktar fatturi kruċjali għas-sostenibbiltà. Il-programm tal-valutazzjoni jkopri kemm il-valutazzjonijiet strateġiċi u kemm tal-proġetti. Skond il-valutazzjonijiet strateġiċi ta' l-2007, ir-relevanza ta' l-ippogrammar u l-implimentazzjoni tal-Kummissjoni hija ġeneralment tajba. Ir-rispons tal-Kummissjoni jindirizza l-ħtiġijiet tal-pajjiżi msieħba u huwa koerenti ma' l-għanijiet ta' l-UE. Ġew innutati bosta impatti pożittivi kbar, eż, fis-setturi soċjali fl-Indja, stabbiltà ekonomika fil-Ġordan u l-Mozambique, is-settur ta' l-ilma fil-Ġordan, is-sigurtà ta' l-ikel fil-Mozambique, u l-integrazzjoni ekonomika fl-Amerika Ċentrali. Madankollu, dewmien fl-implimentazzjoni, nuqqas ta' flessbbiltà u proċeduri goffi jwasslu għal nuqqasijiet rikorrenti fl-effiċjenza. Filwaqt li l-kwalità għolja ta' proġetti fi ħdan uħud mis-setturi (bħall-iżvilupp rurali) hija rikonoxxuta, l-impatt fuq il-politiki settorjali tal-pajjiżi msieħba ta' spiss ikun dgħajjef. Il-Kummissjoni tipprovdi valur miżjud partikolari fl-appoġġ tagħha għall-koperazzjoni reġjonali bejn pajjiżi msieħba; madankollu, r-rabta bejn il-programmi nazzjonali u reġjonali ta' spiss tkun batuta. FL-2007, L-AZZJONI ESTERNA TAL-KUMMISSJONI KIENET IPPJANATA SABIEX TILĦAQ L-GħANIJIET LI ġEJJIN: Strateġija mġedda ta' aċċess għas-suq li tagħti każ il-kompettività u t-tħassib soċjali u ambjentali: L-Istrateġija ta' l-UE dwar l-Għajnuna għall-Kummerċ adottata mill-Kunsill f'Ottubru; Il-Kummissjoni u l-Istati Membri jaħdmu fuq attivitajiet konkreti ta' segwitu; €16-il miljun ippjanati għal aktar integrazzjoni ta' l-istati ta' l-ACP fid-WTO u għal iżjed appoġġ tal-qafas integrat imsaħħaħ; ipprogrammar reġjonali għall-10 EDF huwa kontinwu, b'attenzjoni akbar tingħata lill-appoġġ relatat mal-kummerċ u l-EPA. Il-konklużjoni tan-negozjati tal-Ftehimiet għal Sħubija fl-Ekonomija: Inizjalat kompletament mill-EPA bl-Istati Membri kollha tal-CARICOM; Ftehim Interim tal-ACP tal-Paċifiku iffirmat mill-Papua New Guinea u mill-Fiji; Ftehimiet interim li ntlaħqu ma' seba' pajjiżi Afrikani, il-Komunità Afrikana tal-Lvant u l-grupp tal-Lvant u n-Nofsinhar ta' l-Afrika; Il-Gabon u l-Congo Brazzaville jeżaminaw l-adeżjoni mal-ftehim interim; Aġenda u skeda fissi għal progress lejn EPA sħiħa fl-2008. It-tisħiħ tal-Politika Ewropea tal-Viċinat. It-tħejjija ta' arranġamenti ġodda ma' l-Ukarajna, il-Moldova u l-Iżrael. It-tisħiħ tal-preżenza ta' l-UE fil-koperazzjoni tal-Baħar l-Iswed: In-negozjati għal Ftehim Imsaħħaħ ġdid bejn l-UE u l-Ukrajna bdew f'Marzu; Inizjattiva ta' koperazzjoni reġjonali ta' Sinerġija tal-Baħar l-Iswed ġiet ippreżentata f'April; l-ewwel Konferenza Ministerjali ta' l-ENP bl-istati kollha ta' l-UE u l-ENP saret f'Settembru; Il-Komunikazzjoni Politika Ewropea tal-Viċinat f'Saħħitha ħarġet f'Diċembru. In-Negozjati tal-Ftehimiet ta' Assoċjazzjoni ma' l-imsieħba fl-Asja u l-Amerika Latina. Progress fin-negozjati mar-Russja, iċ-Ċina u l-Ukrajna: in-negozjati bdew dwar il-Ftehimiet ta' Assoċjazzjoni mal-Komunità Andean u l-Amerika Ċentrali; In-negozjati bdew ma' l-Ukrajna u mxew 'il quddiem mar-Russja (inklużi żewġ summits) u ċ-Ċina (inkluż summit). It-tkomplija ta' l-Istrateġija Ewropea dwar is-Sigurtà u l-isforzi lejn sitwazzjoni stabbli fil-Lvant Nofsani u n-Nofsinhar ta' l-Asja: Il-pjanijiet tan-NU biex tippromwovi koerenza appoġġjata madwar is-sistema kollha, speċjalment it-tnedija ta' l-inizjattivi "Delivering as One" fi tmien pajjiżi pilota; Aktar minn €550 mlijun kienu disponibbli għall-popolu Palestinjan din is-sena; Mekkaniżmu Internazzjonali Temporanju tkompla matul is-sena (bi €350 miljun ta' finanzjament tal-KE); Il-Programm tas-Sħubija għall-Paċi tkompla, l-appoġġ għall-Afganistan kompla (bi ftit anqas minn €196 miljun ta' finanzjament tal-KE). FLIMKIEN MA' L-GħANIJIET IMSEMMIJA HAWN FUQ, IL-KUMMISSJONI GħAMLET PROGRESS FL-OQSMA LI ġEJJIN, LI GħALIHOM KIENET ħABBRET INIZJATTIVI STRATEĠIĊI EWLENIN FL-2007: It-Twaqqif ta' Erasmus Mundus II: Erasmus Mundus II kien approvat f'Lulju b'madwar €950 miljun ta' fondi fuq ħames snin. Komunikazzjoni fuq il-kumplimentarjetà, it-tqassim tax-xogħol u ż-żieda fl-iskala ta' l-għajnuna għall-iżvilupp: Il-Kodiċi tal-Kondotta ta' l-UE dwar il-Komplimentarjetà u t-Tqassim tax-Xogħol fil-Politika ta' l-Iżvilupp ġie adottat fil-15 ta' Mejju. Komunikazzjoni li tirrevedi kif sejrin ir-relazzjonijiet bejn l-UE u l-Afrika: Is-Sħubija EU-Afrika adottata fis-Summit ta' Liżbona f'Diċembru; Komunikazzjoni dwar l-implimentazzjoni ta' l-Istrateġija Konġunta EU-Afrika se tiġi ppublikata fl-2008. | - [pic][pic][pic] [1] Kodiċi tas-setturi ta' l-OECD DAC 112 (edukazzjoni primarja), 113 (edukazzjoni sekondarja) u 122 (saħħa bażika) [2] Ara wkoll it-tabella 6.14